31998D0708
L 336/46
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕШЕНИЕ НА СЪВЕТА
от 3 ноември 1998 година
относно сключването на Споразумението между Европейската общност и Република Чили за прекурсорите и химическите вещества, често използвани за незаконното производство на наркотични вещества и психотропни вещества
(98/708/EО)
СЪВЕТЪТ НА ЕВРОПЕЙСКИЯ СЪЮЗ,
като взе предвид Договора за създаване на Европейската общност, и по-специално член 113, във връзка с член 228, параграф 2, първо изречение и член 228, параграф 4 от него,
като взе предвид предложението на Комисията,
като има предвид, че на 25 септември 1995 г. Съветът упълномощи Комисията да договори с държавите-членки на Организацията на Американските държави, от името на Общността споразумения за контрола на прекурсорите и химическите вещества за производство на наркотици; като има предвид, че в съответствие с това упълномощаване, Комисията приключи преговорите с Чили на 3 декември 1997 г.;
като има предвид, че Споразумението между Европейската общност и Република Чили за прекурсорите и химическите вещества, използвани често за незаконно производство на наркотични вещества и психотропни вещества трябва да бъде одобрено;
като има предвид, че е подходящо Съветът да упълномощи Комисията, в консултация със специален комитет, назначен от Съвета, да одобри измененията от името на Общността, където споразумението предвижда същите да бъдат приети от Съвместна група за по-нататъшни действия; като има предвид, че такова упълномощаване трябва, обаче, да бъде ограничено до изменението на приложенията към споразумението дотолкова, доколкото подобно изменение се отнася до вещества, които вече са обхванати от законодателството на Общността за прекурсорите и химическите вещества за производство на наркотици,
РЕШИ:
Член 1
Споразумението между Европейската общност и Република Чили за прекурсорите и химическите вещества, използвани често за незаконното производство на наркотични вещества и психотропни вещества се одобрява с настоящото от името на Общността.
Текстът на споразумението е приложен към настоящото решение.
Член 2
Председателят на Съвета се упълномощава с настоящото да назначи лице, оправомощено да подпише споразумението.
Член 3
Председателят на Съвета извършва, от името на Общността, размяната на инструментите, предвидени в член 12 от споразумението (1).
Член 4
1. Общността ще бъде представлявана в Съвместната група за по-нататъшни действия, предвидена в член 9 от споразумението от Комисията, подпомагана от представителите на държавите-членки.
2. Комисията се оправомощава да одобри от името на Общността измененията на приложенията към споразумението, приети от Съвместната група за по-нататъшни действия по процедурата, предвидена в член 10 на споразумението.
Комисията се подпомага при изпълнението на тази задача от специален комитет, назначен от Съвета с указания за изработване на обща позиция.
3. Оправомощаването съгласно параграф 2 се ограничава до тези вещества, които вече са обхванати от съответното законодателство на Общността за прекурсорите и химическите вещества.
Член 5
Настоящото решение се публикува в Официален вестник на Европейските общности.
Съставено в Брюксел на 3 ноември 1998 година.